ดีเดย์พรุ่งนี้! กทม. เปิดรพ.สนาม “เอราวัณ 1” รองรับผู้ป่วยโควิด 200 เตียง
ดีเดย์พรุ่งนี้! กทม. เปิดรพ.สนาม “เอราวัณ 1” รองรับผู้ป่วยโควิด 200 เตียง
ดีเดย์พรุ่งนี้! กทม. เปิดรพ.สนาม “เอราวัณ 1” รองรับผู้ป่วยโควิด 200 เตียง
12 เม.ย. 2564

นางศิลปสวย ระวีแสงสูรย์ ปลัดกรุงเทพมหานคร เปิดเผยว่า กรุงเทพมหานครได้ดำเนินการเตรียมความพร้อมในภาพรวมของโรงพยาบาลสนามใน 3 ส่วน ประกอบด้วย 1.ขยายศักยภาพโรงพยาบาลใน กทม.ให้เป็นลักษณะกึ่งโรงพยาบาลสนาม เช่น โรงพยาบาลผู้สูงอายุบางขุนเทียน สามารถขยายศักยภาพให้รองรับผู้ป่วยได้ 500 เตียง 2. เตรียมโรงแรมไว้รองรับให้ผู้ป่วยรักษาตัวในโรงแรมที่จัดหาไว้ให้ หรือเรียกว่า Hospitel ซึ่งขณะนี้อยู่ระหว่างดำเนินการติดต่อกับโรงแรมที่จะเข้ามาเป็นเครือข่ายกับโรงพยาบาลของกทม. และ 3. จัดตั้งโรงพยาบาลสนาม เช่น โรงพยาบาลสนามศูนย์กีฬาเฉลิมพระเกียรติ 84 พรรษา เขตบางบอน โดยใช้ชื่อว่า “โรงพยาบาลเอราวัณ 1” สามารถรองรับผู้ป่วยได้ จำนวน 200 เตียง

โดยในวันนี้ (12 เม.ย.64) จะดำเนินการให้แล้วเสร็จ เนื่องจากคาดว่าวันพรุ่งนี้ (13 เม.ย.) จะต้องเปิดรับผู้ป่วยเข้ามาดูแลรักษา ขณะเดียวกันกรุงเทพมหานครจะเร่งดำเนินการให้โรงพยาบาลสนามทุกแห่งมีความพร้อมสมบูรณ์ให้มากที่สุด
“โรงพยาบาลสนามแห่งนี้ เป็นอีกจุดหนึ่งที่จะรองรับผู้ติดเชื้อโควิด เพื่อสังเกตอาการผู้ติดเชื้อที่ไม่มีอาการหรืออาการเล็กน้อย หรือที่เรียกว่าผู้ป่วยโควิดเขียว และดูแลรักษาพยาบาลเบื้องต้น โดยจัดรูปแบบผู้ป่วยในเป็นกลุ่มเฝ้าระวังโรคโควิด-19 อำนวยความสะดวกและดูแลผู้ป่วยอย่างใกล้ชิด ขณะนี้ได้เตรียมความพร้อมในหลายๆ ด้าน อาทิ ด้านการจัดที่พัก ที่นอน หมอน อาหาร น้ำดื่ม ซึ่งได้รับการสนับสนุนจากภาคเอกชน เช่น SCG และ CPF รวมทั้งการเตรียมบุคลากรทางการแพทย์จากโรงพยาบาลหลวงพ่อทวีศักดิ์ที่จะมาดูแลผู้ป่วย รวมถึงการดูแลความสะดวกด้านอื่นๆ เช่น ด้านความปลอดภัย” ปลัดกทม.ระบุ

ทั้งนี้ ในภาพรวมของการจัดเตรียมโรงพยาบาลทั้ง 3 ส่วน ขณะนี้ กทม. สามารถรองรับผู้ป่วยได้ จำนวน 1,250 เตียง ขณะเดียวกันยังมีโรงพยาบาลเครือข่ายโรงพยาบาลอื่นๆ ใน กทม. ที่เชื่อมโยงกันส่งต่อผู้ป่วยให้กันและกัน การบริหารเตียงและการส่งต่อก็ดำเนินการร่วมกัน โดยมีการบูรณาการความร่วมมือกับกระทรวงสาธารณสุข ซึ่งมอบหมายให้ศูนย์เอราวัณ กทม. เป็นผู้บริหารเตียงในการจัดส่งผู้ป่วยไปยังโรงพยาบาลต่างๆ โดยหากรวมจำนวนเตียงของ กทม.แล้ว สามารถรองรับผู้ป่วยได้ประมาณ 5,000 เตียง

ที่มาภาพ : เพจ กรุงเทพมหานคร โดยสำนักงานประชาสัมพันธ์